Այժմ Ադրբեջանում լայն քննարկման նյութ է դարձել ռուս-ադրբեջանական հարաբերությունների խորացման հարցը, որը նրանք դիտարկում են Հայաստան-Արևմուտք գործընկերային կապերի խորացման հեռանկարի համապատկերին։ meydan.tv-ի դիտարկումներով՝ պաշտոնական Բաքուն այլ երկրների, այդ թվում՝ Ռուսաստանի հետ իր հարաբերությունները կառուցում է ղարաբաղյան հակամարտության պրիզմայով։ ՙԱյսօրվա դրությամբ Հարավային Կովկասում Հայաստանը համարվում է Կրեմլի գլխավոր ռազմավարական դաշնակիցը։ ՀՀ-ն հակամարտության մեջ է Ադրբեջանի հետ, հայ-թուրքական հարաբերությունները մնում են չկարգավորված։ Թուրքիան բավականաչափ խնդիրներ ունի արևմտյան երկրների հետ և այդ պատճառով էլ հաշվարկներ է անում Ռուսաստանի վրա,- գրում է ադրբեջանական կայքը և շարունակում,- որոշ փորձագետների կարծիքով՝ չնայած ժամանակավրեպ է, բայց այնուամենայնիվ, այսօրվա իրողությունները Ադրբեջանին կարող են դարձնել տարածաշրջանում Ռուսաստանի գլխավոր դաշնակիցը։ Բայց կհաջողվի՞ արդյոք Ռուսաստանի դիվանագիտությանն այդ չափով փոփոխության ենթարկել Հարավային Կովկասի աշխարհաքաղաքական լանդշաֆտը՚։ Սա մի հարց է, որը դեռ պատասխան չունի, եզրակացնում է meydan.tv-ն և հավելում՝ ամեն դեպքում այս ուղղությամբ փորձեր կձեռնարկվեն։